b'\n_START_ARTICLE_\nVelika nagrada Mehike 1988\n_START_SECTION_\nKvalifikacije\n_START_PARAGRAPH_\nPonovno sta na obeh kvalifikacijskih treningih prevladovala McLarnoba dirka\xc4\x8da. Ayrton Senna je osvojil najbolj\xc5\xa1i \xc5\xa1tartni polo\xc5\xbeaj s \xc4\x8dasom, ki je bil kar za sekundo hitrej\xc5\xa1i od \xc4\x8dasa Nigela Mansella, ki je osvojil najbolj\xc5\xa1i \xc5\xa1tartni polo\xc5\xbeaj na dirki za Veliko nagrado Mehike v pre\xc5\xa1nji sezoni 1987. Alain Prost je osvojil drugo \xc5\xa1tartno mesto, Gerhard Berger in Nelson Piquet sta zasedla drugo \xc5\xa1tartno vrsto. Satoru Nakajima z Lotusom in Eddie Cheever z Arrowsom sta presenetil s \xc5\xa1estim oziroma sedmim \xc5\xa1tartnim mestom, Mansell pa je zaradi te\xc5\xbeav z vzmetenjem dosegel le \xc5\xa1tirinajsti \xc4\x8das kvalifikacij. Kvalifikacije pa je zaznamovala tudi huda nesre\xc4\x8da Philippa Alliota pri visoki hitrosti. V ovinku Peraltada curve, ki so ga dirka\xc4\x8di prevozili s hitrostjo 240 km/h, je izgubil nadzor nad svojim dirkalnikom Larrousse, in najprej tr\xc4\x8dil v zid, ki lo\xc4\x8duje \xc5\xa1tartno-ciljno ravnino od boksov, nato se je dirkalnik ve\xc4\x8dkrat prevrnil in mo\xc4\x8dno po\xc5\xa1kodovan kon\xc4\x8dal obrnjen na glavo sredi steze. Alliot jo je sre\xc4\x8dno odnesel brez po\xc5\xa1kodb, dirkalnik pa je bil rekordno hitro obnovljen, tako da je Francoz celo lahko nastopil na dirki.\n_START_SECTION_\nDirka\n_START_PARAGRAPH_\nPrvi \xc5\xa1tart je bil prekinjen, ker je Alessandru Nanniniju ugasnil njegov dirkalnik Benetton. Ob drugem \xc5\xa1tartu se je v vodstvo pognal Prost, Senno je upo\xc4\x8dasnila te\xc5\xbeava z ventilom motorja, toda kmalu je prehitel Piqueta in se prebil na drugo mesto. Podobno je uspelo tudi Bergerju, ki se je prebil na tretje mesto in za\xc4\x8del loviti Senno. Toda pribli\xc5\xbeno na polovici dirke je dobil signal iz boksov, da mora upo\xc4\x8dasniti, ker je bil v nevarnosti, da mu zmanjka goriva. Toda ta signal se je kasneje izkazal za napa\xc4\x8dnega. V osemindvajsetem krogu je odstopil Nakajima zaradi okvare motorja, njegovemu mo\xc5\xa1tvenemu kolegu Piquetu pa se je podobno zgodilo v devetinpetdesetem krogu. Tako je McLaren dosegel dvojno zmago, Prost pred Senno, Ferrarijeva dirka\xc4\x8da Gerhard Berger in Michele Alboreto sta bila tretji oziroma \xc4\x8detrti, dirka\xc4\x8da Arrowsa Derek Warwick in Eddie Cheever sta po medsebojnem boju skozi celotno dirko osvojila peto oziroma \xc5\xa1esto mesto, lo\xc4\x8devalo pa ju je le 0,7 sekunde. Uvr\xc5\xa1\xc4\x8denih je bil \xc5\xa1estnajst dirka\xc4\x8dev, le prvi trije pa v istem krogu.'